Avoimuusrekisterityöryhmän kokous 4/2021

Aika 11.3.2021 klo 10:00-12:00

Paikka Kokous järjestettiin etäyhteyksin

Osallistujat Niklas Wilhelmsson, yksikönpäällikkö, oikeusministeriö (pj) (klo 10:16 alkaen)

~~Juuso Oilinki, erityisasiantuntija, oikeusministeriö~~

Pertti Rauhio, hallintojohtaja, eduskunnan kanslia

Miska Lautiainen, lainsäädäntöneuvos, valtiovarainministeriö

Liisa Partio, jäsen, Kansalaisyhteiskuntapolitiikan neuvottelukunta KANE

Tuomo Yli-Huttula, puheenjohtaja, Edunvalvontafoorumi

~~Salla Nazarenko, puheenjohtaja, Transparency Finland~~

Markku Jokisipilä, johtaja, eduskuntatutkimuksen keskus

Emilia Korkea-aho, apulaisprofessori

Sami Demirbas, asiantuntija, oikeusministeriö (sihteeri)

Heini Huotarinen, neuvotteleva virkamies, oikeusministeriö (sihteeri) (klo 10:15 alkaen)

Anna Pohjalainen, EU-asiantuntija, oikeusministeriö (sihteeri)

1. **Kokouksen avaaminen ja esityslistan hyväksyminen**

Sami Demirbas avasi varapuheenjohtajana kokouksen klo 10:05. Hyväksyttiin esityslista.

Todettiin, että Transparency Finlandin edustajana työryhmässä tulee jatkossa toimimaan Pentti Mäkinen.

1. **Edellisen kokouksen pöytäkirjan hyväksyminen**

Hyväksyttiin edellisen kokouksen pöytäkirja.

1. **Alustavien pykäläluonnosten läpikäyntiä**

Sami Demirbas totesi, että tänään on tarkoitus käydä ensimmäinen keskustelu luonnoksesta pykäliksi 1 – 4. Luonnos pohjautuu aiemmille keskusteluille työryhmässä ja ohjausryhmässä.

1 § Lain tarkoitus

Ehdotettiin, että siirretään mainita päätöksenteon parantamisesta lain perusteluihin.

2 § Vaikuttamistoiminnan ja sen avustamisen rekisteröinti

Keskusteltiin siitä, onko avustaminen paras sana 1 momentin viimeisen lauseen loppuun. Keskusteltiin myös siitä, tulisiko säädöstekstiin kirjoittaa auki yhteydenpidon potentiaaliset keinot. Todettiin, että 3 kohtaa on tarkennettava siten, että siinä lukee ”eduskunnan kanslian”.

3 § Soveltamisalan rajoitukset

Keskusteltiin tarpeesta sisällyttää lain perusteluihin pohdintaa suurista kansanliikkeistä ja muista ruohonjuuritason toimijoista, sillä näiden taustalla voi olla myös järjestäytyneitä toimijoita.

Todettiin, että korjataan 2 kohdassa oleva pykäläviittaus. Keskusteltiin siitä, että yksityisellä elinkeinonharjoittajalla saattaa olla useita työntekijöitä, jolloin toimintaa voidaan verrata pieneen yritykseen. Todettiin, että 6 kohdassa olevaa viittausta eduskuntaan on syytä tarkentaa kirjoittamalla auki, mitä kaikkia tahoja viittaus koskee. Ehdotettiin 8 kohdan tarkentamista siten, että lakia ei sovellettaisi vieraaseen valtioon, Euroopan unioniin tai kansainväliseen hallitustenväliseen järjestöön, paitsi jos näitä tahoja edustaa ammattilobbari. Todettiin, että lain soveltamista eduskunnan ryhmäkanslioihin voidaan perustella sillä, että eduskuntaryhmissä toimii merkittäviä tehtäviä hoitavia, työsuhteessa olevia henkilöitä.

4 § Rekisterin sisältämät tiedot

Keskusteltiin virallisten kuulemisten sisällyttämisestä rekisteriin ja siitä, miten tämä käytännössä toteutetaan. Mahdollisia puutteita viranomaisten kirjaamiskäytännöissä ei voida paikata velvoittamalla rekisteröityviä toimijoita kirjaamaan ne kuulemiset, joihin kyseiset toimijat osallistuvat. Keskusteltiin myös siitä, mikä olisi tarkoituksenmukaisin tapa ilmoittaa ruohonjuuritason kampanjoinnista ja mediakampanjoinnista sekä muiden yhteisöjen kautta tapahtuvasta vaikuttamistoiminnasta.

Sami Demirbas totesi, että pykäläluonnoksia muokataan työryhmän jäsenten huomioiden ja ehdotusten pohjalta. Työryhmän toiveesta pykäläluonnoksia käsitellään jatkossa rinnakkain perustelujen kanssa.

1. **Ehdotus työpajasta**

Sami Demirbas totesi, että seuraavana päivänä (12.3.) käynnistyy sidosryhmäkuuleminen Howspace-alustalla. Sidosryhmille tarjotaan laaja-alainen kommentointimahdollisuus kaavaillusta avoimuusrekisterisääntelystä. Kutsu on lähtenyt parille sadalle toimijalle. Mikäli työryhmän jäsenillä on vielä ehdotuksia uusista kutsuttavista tahoista, voi niitä toimittaa sihteeristölle. Työpajan yhteenvetotilaisuus järjestetään Teams-alustalla 22.3., ja työpaja on auki 23.3. asti.

1. **Muut asiat**

Emilia Korkea-aho kertoi, että Latviaan kaavaillaan avoimuusrekisterisääntelyä ja sieltä on oltu häneen yhteydessä. Korkea-aho lupasi kertoa asiasta tarkemmin seuraavassa työryhmäkokouksessa.

Puheenjohtaja Niklas Wilhelmsson kertoi, että EU:n komissio tekee maanantaina 15.3. virtuaalisen maavierailun Suomeen. Vierailu liittyy oikeusvaltioperiaatteen toteutumista koskevaan raporttiin, ja sen aikana komissiolle on tarkoitus kertoa muun muassa avoimuusrekisterihankkeesta.

1. **Kokouksen päättäminen**

Päätettiin kokous klo 12:14.